               3.8.2010

               BG

               Официален вестник на Европейския съюз

               C 210/1

         Приемане на решение на Съвета за определяне на организацията и функционирането на Европейската служба за външна дейност
   2010/C 210/01

      Проект за декларация на върховния представител
       (1)
      относно политическата отговорност

   Върховният представител ще изгради своите отношения с Европейския парламент въз основа на консултация, информация и ангажимент за отговорност, поет при предишния парламентарен мандат от бившия член на Европейската комисия, отговарящ за външните отношения, бившия върховен представител за общата външна политика и политиката на сигурност, както и от ротационното председателство на Съвета. При необходимост посочените ангажименти ще бъдат коригирани в съответствие с ролята на Парламента за политически контрол и предефиниране на ролята на върховния представител, определена в съответствие с договорите и в съответствие с член 36 от Договора за ЕС.
   В това отношение:

               1.

               Относно ОВППС, върховният представител ще се консултира с Европейския парламент по главните аспекти и основните решения в тази политика в съответствие с член 36 от Договора за ЕС. Всяка размяна на мнения преди приемането на мандата и стратегиите в областта на ОВППС ще се осъществява в подходящ формат, съответстващ на чувствителността и поверителния характер на обсъжданите теми. В този контекст ще бъде засилена и практиката на съвместни консултативни заседания със службите на AFET и COBU. Предоставяната на посочените заседания информация ще се отнася по-конкретно до мисиите на ОВППС, финансирани чрез бюджета на ЕС, което се отнася както за осъществените мисии, така и за тези в процес на подготовка. При необходимост могат да бъдат организирани допълнителни съвместни консултативни заседания в допълнение към редовните заседания. Присъствието на ЕСВД (на всички заседания) ще включва освен постоянния председател на Комитета по политика и сигурност и висши представители, отговарящи за политиката.

               2.

               Резултатите от продължаващите преговори по рамковото споразумение между Европейския парламент и Комисията относно преговорите по международни споразумения ще се прилага от върховния представител mutatis mutandis за споразумения, попадащи в сферата на неговата отговорност, когато се изисква одобрението на Парламента. В съответствие с член 218, параграф 10 от Договора за функционирането на ЕС Европейският парламент следва да бъде незабавно и изцяло информиран на всички етапи от процедурата, включително за споразумения, сключени в областта на ОВППС.

               3.

               Върховният представител ще продължи практиката на провеждане на задълбочен диалог и оповестяване на всички документи за фазите на стратегическото планиране на финансовите инструменти (с изключение на Европейския фонд за развитие). Същият подход ще се прилага и спрямо всички консултативни документи, представени на държавите-членки по време на подготвителната фаза. Тази практика не засяга резултата от преговорите относно обхвата и прилагането на член 290 от Договора за функционирането на ЕС относно делегираните актове.

               4.

               Настоящата система за предоставяне на информация с поверителен характер относно мисиите и операциите в областта на ОВППС (чрез IIA 2002 на специалната комисия на ЕП за ОВППС) ще продължи. Върховният представител може също да предостави достъп до други документи в областта на ОВППС на други членове на ЕП въз основа на нуждите от информация, които — в случай на класифицирани документи — получават надлежно разрешение за достъп до информация в съответствие с приложимите правила, когато този достъп се изисква за изпълняване на институционалната им функция по искане на председателя на AFET и, ако е необходимо, на председателя на ЕП. В този контекст върховният представител ще преразгледа и, при необходимост, ще предлага изменения на действащите разпоредби относно достъпа на членовете на Европейския парламент до поверителни документи и информация в областта на сигурността и политиката на отбрана (2002 IIA ОВППС). До приемане на посоченото изменение върховният представител ще взема решения относно преходни мерки, които счете за необходими с цел предоставянето на по-лесен достъп до горепосочената информация на надлежно определени и уведомени членове на ЕП, упражняващи институционална функция.

               5.

               Върховният представител ще отговори положително на искането от Европейския парламент новоназначените ръководители на делегации в държави и организации, които Парламентът счита за стратегически важни, да се явят пред AFET за размяна на мнения (различаваща се от изслушванията) преди да поемат своите длъжности. Същата процедура ще се прилага спрямо СПЕС. Посочената размяна на мнения ще се осъществява във формат, одобрен от ВП, съответстващ на чувствителността и поверителността на обсъжданите въпроси.

               6.

               В случаите, при които върховният представител не може да участва в дебата в пленарната зала на Европейския парламент, той взема решение да бъде заместен от член на институция на ЕС, който е или член на Комисията, отговарящ за въпроси, попадащи изключително или приоритетно в правомощията на Комисията или от член на Съвета по външни работи, отговарящ за въпроси, които попадат изключително или приоритетно в областта на ОВППС. Във втория случай заместникът ще дойде или от ротационното председателство, или от тройката председателства, в съответствие с член 26 от Процедурния правилник на Съвета. Европейският парламент ще бъде информиран за решението за заместване на върховния представител.

               7.

               ВП ще улесни явяването на ръководителите на делегации, СПЕС, ръководителите на мисии в областта на ОВППС и висши представители на ЕСВД пред съответните парламентарни комисии и подкомисии, за да представят редовна информация.

               8.

               За военни операции в рамките на ОВППС, финансирани от държавите-членки, информацията ще продължи да се предоставя чрез специалния комитет на ЕП IIA 2002 ОВППС, подлежащ на преразглеждане на IIA, в съответствие с горната точка 4.

               9.

               Европейският парламент ще бъде консултиран относно определянето и планирането на мисии за наблюдение на избори и тяхното проследяване — в съответствие с правото на Парламента на бюджетен контрол относно съответните финансови инструменти, т.е. ЕИДЧП. Назначаването на ръководители на наблюдателски мисии на ЕС ще се осъществява в консултация с Групата за координация на избори, достатъчно време преди началото на мисията за наблюдение на избори.

               10.

               ВП ще играе активна роля при бъдещите обсъждания на актуализиране на съществуващи договорености относно финансирането на ОВППС, съдържащи се в 2006 IIA относно бюджетната дисциплина и стабилното финансово управление, основаващи се на ангажимента по отношение на въпросите, посочени в точка 1. Новата бюджетна процедура, въведена чрез Договора от Лисабон, ще се прилага изцяло спрямо бюджета за ОВППС. Върховният представител ще работи също за повишаване на прозрачността относно бюджета на ОВППС, включително наред с другото, възможността за определяне на по-голям бюджет за мисиите в областта на ОВППС (като настоящите мисии в Афганистан, Косово и Грузия), като се запази гъвкавостта при бюджета и необходимостта да се гарантира последователност на дейността по вече започнатите мисии.

      (1)  Понятието „върховен представител“ в настоящата декларация обхваща всички функции, изпълнявани от върховния представител на Съюза по въпросите на външните работи и политиката на сигурност, който е и заместник-председател на Европейската комисия и председател на Съвета по външни работи, без да се засягат конкретните отговорности, произтичащи от съответните му функции.


title: 2010/431/ОВППС: Решение EULEX/1/2010 на Комитета по политика и сигурност от 27 юли 2010 година относно назначаването на ръководител на мисията на Европейския съюз в областта на върховенството на закона в Косово, EULEX КОСОВО

text:
               4.8.2010

               BG

               Официален вестник на Европейския съюз

               L 202/10

         РЕШЕНИЕ EULEX/1/2010 НА КОМИТЕТА ПО ПОЛИТИКА И СИГУРНОСТ
   от 27 юли 2010 година
   относно назначаването на ръководител на мисията на Европейския съюз в областта на върховенството на закона в Косово, EULEX КОСОВО
   (2010/431/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово, EULEX KOSOVO (1), и по-специално член 12, параграф 2 от него,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС за създаване на мисия на Европейския съюз в областта на върховенството на закона в Косово, EULEX KOSOVO (наричана по-долу „EULEX KOSOVO“).

               (2)

               На 8 юни 2010 г. Съветът прие Решение 2010/322/ОВППС (2) за удължаване на срока на EULEX KOSOVO до 14 юни 2012 г.

               (3)

               Съгласно член 12, параграф 2 от Съвместно действие 2008/124/ОВППС Комитетът по политика и сигурност е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на EULEX KOSOVO, включително решението за назначаване на ръководител на мисията,

         ПРИЕ НАСТОЯЩОТО РЕШЕНИЕ:
   Член 1
   Г-н Xavier BOUT DE MARNHAC се назначава за ръководител на мисията на Европейския съюз в областта на върховенството на закона в Косово, EULEX KOSOVO, считано от 15 октомври 2010 г.
   Член 2
   Решение EULEX/1/2008 на Комитета по политика и сигурност от 7 февруари 2008 г. относно назначаването на ръководител на мисията на Европейския съюз в областта на върховенството на закона в Косово, EULEX KOSOVO (3), се отменя.
   Член 3
   Настоящото решение влиза в сила в деня на приемането му.
   То се прилага до 14 октомври 2011 г.

      Съставено в Брюксел на 27 юли 2010 година.

            За Комитета по политика и сигурност

            Председател

         W. STEVENS

      (1)  ОВ L 42, 16.2.2008 г., стр. 92.

      (2)  ОВ L 145, 11.6.2010 г., стр. 13.

      (3)  ОВ L 42, 16.2.2008 г., стр. 99.


title: 2012/19/ЕС: Решение на Съвета от 16 декември 2011 година за одобряване от името на Европейския съюз на декларация относно предоставянето на възможности за риболов във водите на ЕС на риболовни кораби, плаващи под знамето на Боливарска република Венецуела в изключителната икономическа зона към брега на Френска Гвиана

text:
               10.1.2012

               BG

               Официален вестник на Европейския съюз

               L 6/8

         РЕШЕНИЕ НА СЪВЕТА
   от 16 декември 2011 година
   за одобряване от името на Европейския съюз на декларация относно предоставянето на възможности за риболов във водите на ЕС на риболовни кораби, плаващи под знамето на Боливарска република Венецуела в изключителната икономическа зона към брега на Френска Гвиана
   (2012/19/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43, параграф 3 във връзка с член 218, параграф 6, буква б) от него,
   като взе предвид предложението на Европейската комисия,
   след консултация с Европейския парламент,
   като има предвид, че:

               (1)

               При спазване на приложимите правнообвързващи актове на Съюза относно опазването и управлението на рибните ресурси риболовни кораби, плаващи под знамето на Боливарска република Венецуела (по-нататък „Венецуела“), извършват риболовна дейност във водите на ЕС в изключителната икономическа зона към брега на Френска Гвиана в продължение на много десетилетия.

               (2)

               Преработвателната промишленост, базирана във Френска Гвиана, зависи от разтоварения улов от тези риболовни кораби и поради това следва да бъде гарантирана непрекъснатостта на тази риболовна дейност.

               (3)

               За да се гарантира тази непрекъснатост, е необходимо Съюзът да направи декларация до Венецуела за потвърждаване на готовността си да издаде разрешения за риболов на ограничен брой риболовни кораби, плаващи под знамето на Венецуела, при условие че те спазват приложимите правнообвързващи актове на Съюза,

         ПРИЕ НАСТОЯЩОТО РЕШЕНИЕ:
   Член 1
   Декларацията до Боливарска република Венецуела относно предоставянето на възможности за риболов във водите на ЕС на риболовни кораби, плаващи под знамето на Боливарска република Венецуела, в изключителната икономическа зона към брега на Френска Гвиана (по-нататък „декларацията“) се одобрява от името на Европейския съюз.
   Текстът на декларацията е приложен към настоящото решение.
   Член 2
   Председателят на Съвета е оправомощен да определи лицето/лицата, упълномощено(и) да нотифицира(т) Боливарска република Венецуела за настоящата декларация.
   Член 3
   Настоящото решение влиза в сила в деня на приемането му.

      Съставено в Брюксел на 16 декември 2011 година.

            За Съвета

            Председател

         M. SAWICKI

      Декларация до Боливарска република Венецуела относно предоставянето на възможности за риболов във водите на ЕС на риболовни кораби, плаващи под знамето на Боливарска република Венецуела в изключителната икономическа зона към брега на Френска Гвиана

                  1.

                  Европейският съюз издава на ограничен брой риболовни кораби, плаващи под знамето на Боливарска република Венецуела, разрешения за риболов в частта на изключителната икономическа зона към брега на Френска Гвиана, която е разположена на повече от 12 морски мили от базовите линии, при предвидените в настоящата декларация условия.

                  2.

                  В съответствие с член 22 от Регламент (ЕО) № 1006/2008 на Съвета от 29 септември 2008 г. относно разрешения за риболовни дейности на риболовните кораби на Общността извън водите на Общността и достъпа на кораби на трети държави до водите на Общността (1), когато извършват риболов в зоната, посочена в точка 1, риболовните кораби с разрешение за риболов, плаващи под знамето на Боливарска република Венецуела, спазват разпоредбите на общата политика в областта на рибарството на Европейския съюз, отнасящи се до мерките за опазване и контрол, както и други разпоредби на Европейския съюз, уреждащи риболовната дейност в тази зона.

                  3.

                  По-специално риболовните кораби с разрешение за риболов, плаващи под знамето на Боливарска република Венецуела, спазват всички съответни правила или регламенти на Европейския съюз, определящи, inter alia, рибните запаси, които могат да бъдат обект на риболов, максималния брой на риболовните кораби с разрешение за риболов и частта от улова, която подлежи на разтоварване в пристанищата на Френска Гвиана.

                  4.

                  Без да се засяга оттеглянето на разрешения, дадени на индивидуални риболовни кораби, плаващи под знамето на Боливарска република Венецуела, въз основа на неспазване от тяхна страна на съответните правила и регламенти на Европейския съюз, Европейският съюз може чрез едностранна декларация да оттегли по всяко време изразения с настоящата декларация специфичен ангажимент за предоставяне на възможности за риболов.

         (1)  ОВ L 286, 29.10.2008 г., стр. 33.


title: Рeшение на Съвета от 1 октомври 1996 година за сключване на Споразумение под формата на размяна на писма между Европейската общност и Кралство Мароко за установяване от 1 януари 1994 година на допълнителната сума, която трябва да се приспада от таксите или от митата върху вноса в Общността на необработено маслиново масло с произход от Мароко

text:
               03/ 19

               BG

               Официален вестник на Европейския съюз

               276

         31996D0620

               L 277/35

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РEШЕНИЕ НА СЪВЕТА

   от 1 октомври 1996 година
   за сключване на Споразумение под формата на размяна на писма между Европейската общност и Кралство Мароко за установяване от 1 януари 1994 година на допълнителната сума, която трябва да се приспада от таксите или от митата върху вноса в Общността на необработено маслиново масло с произход от Мароко
   (96/620/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 113, във връзка с първото изречение на член 228, параграф 2 от него,
   като взе предвид Споразумението за сътрудничество между Европейската икономическа общност и Кралство Мароко (1), което влезе в сила на 1 ноември 1978 г., и по-специално приложение Б към споразумението,
   като взе предвид предложението на Комисията,
   като има предвид, че Споразумението под формата на размяна на писма между Европейската общност и Кралство Мароко за установяване на допълнителната сума, която трябва да се приспада от таксите или от митата върху вноса в Общността на необработено маслиново масло, включено в кодове по КН 1509 10 10, 1509 10 90 и 1510 00 10 с произход от Мароко, следва да бъде одобрено;
   като има предвид, че Регламент (ЕИО) № 3813/92 на Съвета от 28 декември 1992 г. относно разчетната единица и обменните курсове, които се прилагат за целите на Общата селскостопанска политика (2), премахва прилагането на коригиращ фактор от 1,207509, приложим към обменните курсове за селскостопанските продукти до 31 януари 1995 г.; като има предвид следователно, че е необходимо, като се вземе предвид правопораждащият факт за селскостопанския обменен курс, да се предвиди сума за периода, завършващ на 31 януари 1995 г., и сума, приложима от 1 февруари 1995 г.,
   РЕШИ:
   Член 1
   Споразумението под формата на размяна на писма между Европейската общност и Кралство Мароко за установяване от 1 януари 1994 г. на допълнителната сума, която трябва да се приспада от таксите или от митата върху внос в Общността на необработено маслиново масло с произход от Мароко, се одобрява от името на Общността.
   Текстът на Споразумението се прилага към настоящото решение.
   Член 2
   Председателят на Съвета е упълномощен да определи лице, което има право да подпише Споразумението с оглед обвързване от страна на Общността.
   Член 3
   Настоящото решение се публикува в Официален вестник на Европейските общности.

      Съставено в Люксембург на 1 октомври 1996 година.

            За Съвета

            Председател

         D. SPRING

      (1)  ОВ L 264, 27.9.1978 г., стр. 2.

      (2)  ОВ L 387, 31.12.1992 г., стр. 1. Регламент, последно изменен с Регламент (ЕО) № 150/95 (ОВ L 22, 31.1.1995 г., стр. 1).


title: 2011/581/ЕС: Решение на Европейския парламент от 10 май 2011 година относно приключването на сметките на Европейския орган за безопасност на храните за финансовата 2009 година

text:
               27.9.2011

               BG

               Официален вестник на Европейския съюз

               L 250/166

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно приключването на сметките на Европейския орган за безопасност на храните за финансовата 2009 година
   (2011/581/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския орган за безопасност на храните за финансовата 2009 година,

               —

               като взе предвид доклада на Сметната палата относно окончателните годишни отчети на Европейския орган за безопасност на храните за финансовата 2009 г., придружен от отговорите на Органа (1),

               —

               като взе предвид препоръката на Съвета от 15 февруари 2011 (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 178/2002 на Европейския парламент и на Съвета (3) за създаване на Европейски орган за безопасност на храните, и по-специално член 44 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по околна среда, обществено здраве и безопасност на храните (A7-0146/2011),

               1.

               Одобрява приключването на сметките на Европейския орган за безопасност на храните за финансовата 2009 година.

               2.

               Възлага на своя председател да предаде настоящото решение на изпълнителния директор на Европейския орган за безопасност на храните, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 108.

      (2)  ОВ L 248, 16.9.2002 г., стр. 1.

      (3)  ОВ L 31, 1.2.2002 г., стр. 1.

      (4)  ОВ L 357, 31.12.2002 г., стр. 72.


title: 2007/172/ЕОРешение на Комисията от 19 март 2007 година за създаване на група от координатори за признаване на професионални квалификации

text:
               20.3.2007

               BG

               Официален вестник на Европейския съюз

               L 79/38

      РЕШЕНИЕ НА КОМИСИЯТА

   от 19 март 2007 година
   за създаване на група от координатори за признаване на професионални квалификации
   (2007/172/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като има предвид, че:

               (1)

               Член 3, параграф 1, буква в) от Договора възлага на Европейската общност и на държавите-членки задачата да премахнат пречките пред свободното движение на хора и услуги. За гражданите на държавите-членки свободното движение по-конкретно предполага възможността да упражняват професия на свободна практика или като служители в друга държава-членка, която е различна от тази, в която са придобили професионалните си квалификации. Освен това, член 47 от договора има за цел да осигури свободното движение на напълно квалифицирани професионалисти от онези професии, които са регулирани по отношение на квалификациите.

               (2)

               Директива 2005/36/EО на Европейския парламент и на Съвета от 7 септември 2005 г. за признаване на професионалните квалификации бе приета, с цел да се осигури свободно движение на напълно квалифицирани специалисти там, където достъпът до дадена професия е регулиран от държавите-членки по отношение на квалификацията (1). Посочената директива обединява петнадесет съществуващи директиви и има за задача да опрости съществуващите режими на признаване, както и да улесни в по-голяма степен временното предоставяне на услуги. При прилагането на посочената директива и при развитието на вътрешен пазар, на който професиите се регулират според квалификациите, Комисията може да има необходимост да се обърне към компетентни експерти от консултативен орган.

               (3)

               Следователно е уместно да се създаде експертна група в областта на признаването на професионалните квалификации и да се определят задачите и структурата ѝ.

               (4)

               Експертната група следва да подпомага развитието на вътрешния пазар в сферата на професиите, регулирани по отношение на квалификациите.

               (5)

               Групата от координатори за признаване на професионалните квалификации следва да бъде съставена от национални координатори, определени от държавите-членки в съответствие с Директива 2005/36/EО. Съгласно посочената директива в кръга от задължения на тези координатори е да подпомагат еднаквото прилагане на посочената директива и да събират цялата информация, която има отношение към прилагането ѝ.

               (6)

               Правилата за предоставяне на информация от членовете на групата следва да бъдат определени така, че да не нарушават правилата на Комисията относно сигурността, установени в приложението към Решение 2001/844/EО, ЕОВС, Евратом на Комисията (2).

               (7)

               Личните данни, свързани с членовете на групата, следва да се обработват съгласно Регламент (EО) № 45/2001 на Европейския парламент и на Съвета от 18 декември 2000 г. относно защитата на лицата при обработка на лични данни от институциите и органите на Общността и относно свободното движение на тези данни (3),

         РЕШИ:
   Член 1
   Група от координатори за признаване на професионални квалификации
   Създава се група от координатори за признаване на професионалните квалификации, наричана по-долу „групата“, считано от датата на публикуване на настоящото решение в Официален вестник на Европейския съюз.
   Член 2
   Задачи
   Задачите на групата са следните:

               а)

               да установи сътрудничество между съответните органи в държавите-членки и Комисията по въпроси, отнасящи се до признаването на професионалните квалификации;

               б)

               да направлява развитието на политиките, оказващи въздействие върху професиите, регулирани по отношение на квалификациите;

               в)

               да подпомага прилагането на Директива 2005/36/EО, по-специално чрез разработката на свързани с нея документи, като например разяснителни насоки;

               г)

               да осъществява обмяна на опит и положителни практики в областите, посочени в предходните букви.

         Член 3
   Консултации
   Комисията може да консултира групата по всеки въпрос, свързан с прилагането на Директива 2005/36/EО, както и най-общо по въпроси, свързани с развитието на вътрешния пазар в сферата на професиите, регулирани по отношение на квалификациите.
   Член 4
   Състав — назначаване
   1.   Членовете на групата са координаторите, определени от държавите-членки съгласно член 56, параграф 4 от Директива 2005/36/EО.
   Държавите-членки могат да назначат равен брой заместници на членовете на групата. Заместниците автоматично заемат мястото на отсъстващите членове.
   2.   Членовете на групата и техните заместници изпълняват задълженията си до момента, в който те бъдат заменени.
   3.   Имената на членовете се събират, обработват и публикуват в съответствие с Регламент (EО) № 45/2001.
   Член 5
   Начин на работа
   1.   Групата се председателства от Комисията.
   2.   Групата може, със съгласието на Комисията, да създава подгрупи за разработване на специфични въпроси съгласно условия, установени от групата. Тези подгрупи се разпускат веднага след реализирането на мандата им.
   3.   Представител на Комисията може да поиска специалисти или наблюдатели със специфични компетенции по определен въпрос от дневния ред да участват в работата на групата или в разискванията и работата на дадена подгрупа, ако Комисията смята, че това е необходимо или полезно.
   По-конкретно, представителите на държавите-членки на Европейското икономическо пространство и на Швейцария могат да бъдат канени като наблюдатели.
   4.   Информацията, получена при участие в обсъжданията или работата на групата или на дадена подгрупа, не се разгласява, ако Комисията смята, че информацията е свързана с поверителни въпроси.
   5.   Групата и нейните подгрупи по правило провеждат срещите си в помещенията на Комисията съгласно установените от нея процедури и програма. Комисията осигурява секретарското обслужване.
   Длъжностните лица на Комисията, които се интересуват от работата на групата и нейните подгрупи, могат да присъстват на заседанията им.
   6.   Групата приема процедурен правилник въз основа на стандартните процедурни правилници, приети от Комисията.
   7.   Комисията може да публикува или да предостави в Интернет на оригиналния език на даден документ всяко резюме, заключение или частично заключение, или работен документ на групата.
   Член 6
   Възстановяване на разходи
   Комисията възстановява пътните разходи, направени във връзка с дейностите на групата, съгласно правилата на Комисията за компенсиране на външни експерти, само на един член или заместник за всяка държава-членка.
   Членовете/заместниците, експертите и наблюдателите не получават възнаграждения за работата си.
   Разходите за заседанията се възстановяват в рамките на годишния бюджет, отпуснат на групата от компетентния отдел на Комисията.

      Съставено в Брюксел на 19 март 2007 година.

            За Комисията

         Charlie McCREEVY

            Член на Комисията

      (1)  OВ L 255, 30.9.2005 г., стр. 22. Директива, изменена с Директива 2006/100/ЕО на Съвета (ОВ L 363, 20.12.2006 г., стр. 141).

      (2)  OВ L 317, 3.12.2001 г., стр. 1. Решение, последно изменено с Решение 2006/548/ЕО, Евратом (ОВ L 215, 5.8.2006 г., стр. 38).

      (3)  OВ L 8, 12.1.2001 г., стр. 1.


title: Решение (ЕС) 2017/1190 на Съвета от 12 юни 2017 година относно позицията, която трябва да се заеме от името на Европейския съюз в рамките на Комитета за ГНСС на Европейския съюз и Швейцария, учреден със Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация относно приемането на неговия процедурен правилник

text:
               5.7.2017

               BG

               Официален вестник на Европейския съюз

               L 172/1

         РЕШЕНИЕ (ЕС) 2017/1190 НА СЪВЕТА
   от 12 юни 2017 година
   относно позицията, която трябва да се заеме от името на Европейския съюз в рамките на Комитета за ГНСС на Европейския съюз и Швейцария, учреден със Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация относно приемането на неговия процедурен правилник
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 172, първа алинея във връзка с член 218, параграф 9 от него,
   като взе предвид предложението на Европейската комисия,
   като има предвид, че:

               (1)

               Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация (1) („Споразумението“) се прилага временно от 1 януари 2014 г. по отношение на въпроси, попадащи в областта на компетентност на Съюза.

               (2)

               С член 20 от Споразумението се учредява Комитета за ГНСС на Европейския съюз и Швейцария („Съвместният комитет“) и се предвижда, че той трябва да определи свой процедурен правилник.

               (3)

               Поради това е целесъобразно да се определи позицията, която трябва да се заеме от името на Съюза относно приемането на процедурния правилник от Съвместния комитет,

         ПРИЕ НАСТОЯЩОТО РЕШЕНИЕ:
   Член 1
   1.   Позицията, която трябва да се заеме от името на Съюза в рамките на Комитета за ГНСС на Европейския съюз и Швейцария („Съвместният комитет“), учреден със Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация, във връзка с приемането на неговия процедурен правилник, се определя в проекторешението на Съвместния комитет, приложено към настоящото решение.
   2.   Представителите на Съюза в Съвместния комитет могат да приемат незначителни промени в проекторешението, без да е необходимо допълнително решение на Съвета.
   Член 2
   Настоящото решение влиза в сила в деня на приемането му.

      Съставено в Люксембург на 12 юни 2017 година.

            За Съвета

            Председател

         C. CAMILLERI

      (1)  ОВ L 15, 20.1.2014 г., стр. 3.

      ПРОЕКТ ЗА
      РЕШЕНИЕ № 1/2017 НА КОМИТЕТА ЗА ГНСС НА ЕВРОПЕЙСКИЯ СЪЮЗ И ШВЕЙЦАРИЯ
      от …
      относно приемане на неговия процедурен правилник
      КОМИТЕТЪТ ЗА ГНСС НА ЕВРОПЕЙСКИЯ СЪЮЗ И ШВЕЙЦАРИЯ,
      като взе предвид Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация, и по-специално член 20 от него,
      като има предвид, че:

                  (1)

                  Споразумението за сътрудничество между Европейския съюз и неговите държави членки, от една страна, и Конфедерация Швейцария, от друга, в областта на Европейските програми за спътникова навигация (1) („Споразумението“) се прилага временно между Конфедерация Швейцария („Швейцария“) и Съюза от 1 януари 2014 г. по отношение на въпроси, попадащи в областта на компетентност на Съюза.

                  (2)

                  В съответствие с член 20, параграф 2 от Споразумението, Комитетът за ГНСС на Европейския съюз и Швейцария („Съвместният комитет“) трябва да приеме свой процедурен правилник.

                  (3)

                  В съответствие с член 20, параграф 4 от Споразумението Съвместният комитет може да вземе решение да създаде работни или експертни групи, които да го подпомагат при изпълнението на неговите задачи.

                  (4)

                  В съответствие с член 27, параграф 2 от Споразумението Съвместният комитет е съставен от представители на Швейцария и на Съюза през периода на временно прилагане на Споразумението,

            ПРИЕ НАСТОЯЩОТО РЕШЕНИЕ:
      Член единствен
      Приема се процедурният правилник на Съвместния комитет, посочен в приложението към настоящото решение.

         Съставено на английски език в Брюксел и Берн, съответно на […] и […].

               За Съвместния комитет

               Председател

               Секретар за Европейския съюз

               Секретар за Швейцария

         (1)  ОВ L 15, 20.1.2014 г., стр. 3.

         ПРИЛОЖЕНИЕ

            ПРОЦЕДУРЕН ПРАВИЛНИК НА КОМИТЕТА ЗА ГНСС НА ЕРОПЕЙСКИЯ СЪЮЗ И ШВЕЙЦАРИЯ („СЪВМЕСТНИЯ КОМИТЕТ“)

         Член 1
         Състав на Съвместния комитет
         1.   Съвместният комитет се състои — за Европейския съюз и неговите държави членки, от представители на Европейската комисия („Комисията“) и на правителствата на държавите — членки на Европейския съюз, от една страна, и от представители на федералното правителство на Конфедерация Швейцария („Швейцария“), от друга страна. Двете страни се наричат по-нататък поотделно „страната“ или заедно „страните“.
         2.   Представителите на страните могат да бъдат придружавани от други официални лица, действащи от името на страните.
         3.   През периода на временното прилагане на Споразумението Съвместният комитет е съставен от представители на Швейцария, от една страна, и от представители на Европейския съюз, от друга страна.
         Член 2
         Председателство
         1.   Председателството на Съвместния комитет се сменя на ротационен принцип на всеки 12 месеца.
         Председателството се поема от Швейцария по време на календарната година, в която Споразумението влиза в сила.
         2.   Поелата председателството страна назначава председателя на Съвместния комитет, както и неговия/нейния заместник.
         3.   Председателят ръководи работата на Съвместния комитет.
         4.   През периода на временно прилагане на Споразумението се прилагат mutatis mutandis разпоредбите на настоящия член.
         Член 3
         Наблюдатели
         Съвместният комитет може с общо съгласие на страните да реши да покани експерти или представители на други организации да присъстват на заседанията му като наблюдатели, за да предоставят информация по специфични въпроси. Редът и условията, при които тези наблюдатели могат да присъстват на заседанията, се определят чрез споразумение на Съвместния комитет.
         Член 4
         Секретариат
         1.   Като секретари на Съвместния комитет работят съвместно служител на Европейската комисия и служител на правителството на Швейцария.
         2.   Секретарите на Съвместния комитет отговарят за комуникацията между страните, включително за предаването на документи.
         3.   За работата на секретариата отговаря страната, поела председателството.
         Член 5
         Заседания на Съвместния комитет
         1.   Съвместният комитет провежда заседания както и когато е необходимо, по принцип веднъж годишно.
         Заседание на Съвместния комитет се свиква от председателя след консултация със страните, във взаимно одобрено време и място. При съгласие на страните могат да се осъществяват също телефонни и видеоконферентни връзки.
         По искане на Европейския съюз или на Швейцария председателят свиква специално заседание на Съвместния комитет.
         В такъв случай заседанието се провежда в срок от 15 календарни дни след искането по член 22, параграф 2 от Споразумението.
         2.   В зависимост от това коя страна е поела председателството, Съвместният комитет заседава в Брюксел или в Швейцария, освен ако страните решат нещо друго.
         3.   Председателят изпраща на представителите на страните известие за свикване на заседание заедно с проект за дневен ред и съответните документи за заседанието най-малко 21 календарни дни преди заседанието. Документите за заседанията, свикани в съответствие с член 22, параграф 2 от Споразумението, се изпращат най-малко седем календарни дни преди заседанието.
         4.   Със съгласието на страните председателят може да съкрати посочените в параграф 3 срокове, за да се вземат предвид изисквания, свързани с конкретен случай.
         5.   Председателят трябва да бъде информиран за състава на делегацията на всяка от страните най-късно седем календарни дни преди всяко заседание.
         6.   Заседанията на Съвместния комитет не са публични, освен ако страните решат нещо друго.
         Член 6
         Дневен ред
         1.   За всяко заседание председателят, подпомаган от секретарите, съставя временен дневен ред.
         2.   Всяка от страните може да поиска да бъдат включени допълнителни точки в дневния ред, но не по-късно от 7 календарни дни преди заседанието. Всяко искане за включване трябва да бъде надлежно обосновано и изпратено до председателя в писмен вид най-малко седем календарни дни преди заседанието.
         3.   В началото на всяко заседание Съвместният комитет одобрява дневния ред.
         Член 7
         Работни групи на Съвместния комитет
         1.   Съставът и функционирането на работните или експертните групи, създадени съгласно член 20, параграф 4 от Споразумението, се уговарят въз основа на мандат, възложен от Съвместния комитет.
         2.   Работните или експертните групи прилагат настоящия процедурен правилник mutatis mutandis.
         3.   Работните или експертните групи работят под ръководството на Съвместния комитет, на който докладват след всяко от своите заседания. Те не са оправомощени да вземат решения, но могат да отправят препоръки до Съвместния комитет.
         4.   Съвместният комитет може да взема решения, в съответствие с член 8 от настоящия процедурен правилник, за изменение или прекратяване на мандата на работни или експертни групи.
         Член 8
         Решения и препоръки
         1.   Съвместният комитет взема решения и съставя препоръки с общо съгласие на страните в съответствие със Споразумението. Те носят заглавието „Решение“ или „Препоръка“, последвано от пореден номер, датата на приемане и посочване на техния предмет.
         2.   Решенията и препоръките на Съвместния комитет се подписват от председателя и от секретарите и се изпращат до страните.
         3.   Всяка от страните може да реши да публикува в своя съответен официален вестник всяко решение или препоръка, приети от Съвместния комитет. Страните се уведомяват взаимно за своето намерение да публикуват дадено решение или препоръка.
         4.   При съгласие на страните Съвместният комитет може да приема решения или препоръки чрез писмена процедура. Писмената процедура се състои от официален обмен на ноти между секретарите, действащи със съгласието със страните. За тази цел текстът на предложението се разпраща в съответствие с член 5 от настоящия процедурен правилник, със срок не по-кратък от 21 календарни дни, в който могат да се съобщават евентуални резерви или изменения. След консултация със страните председателят може да съкрати този срок, за да бъдат отчетени специални обстоятелства. След като текстът бъде одобрен, решението или препоръката се подписват от председателя и секретарите.
         5.   Решенията на Съвместния комитет за изменение на приложение I към Споразумението се приемат на автентичните езици на Споразумението.
         Член 9
         Протоколи
         1.   Секретариатът изготвя проектопротокол от всяко заседание. В проека се посочват взетите решения и направените препоръки. Проектопротоколът се представя за одобрение на Съвместния комитет. След като текстът бъде приет от Съвместния комитет, протоколът се подписва от председателя и секретарите.
         2.   Проектопротоколът се изготвя в срок от 21 календарни дни след заседанието и се представя за одобрение от Съвместния комитет или чрез писмена процедура, или на следващото заседание на Съвместния комитет.
         Член 10
         Поверителност
         Когато някоя от страните представи на Съвместния комитет информация, обозначена като поверителна, останалите страни третират тази информация като поверителна.
         Член 11
         Разходи
         1.   Всяка от страните поема всички свои разноски във връзка с участието в заседанията на Съвместния комитет и в работните или експертните групи.
         2.   Съвместният комитет се споразумява за разпределянето на разходите във връзка с евентуални командировки, възложени на експертите.
         3.   Разходите по организирането на заседанията и размножаването на документите се поемат от страната, която е домакин на заседанието.
         Член 12
         Кореспонденция
         Всяка кореспонденция до и от председателя на Съвместния комитет се изпраща до секретариата на Съвместния комитет.
         Член 13
         Изменяне
         Настоящият процедурен правилник може да бъде изменян с решение на Съвместния комитет в съответствие с член 8.


title: 2008/270/ЕО, Евратом: Решение на Съвета и на Комисията от 25 февруари 2008 година за сключване от името на Европейската общност и на Европейската общност за атомна енергия на Споразумение за сътрудничество в науката и технологиите между Европейската общност и Европейската общност за атомна енергия, от една страна, и Конфедерация Швейцария, от друга страна

text:
               28.3.2008

               BG

               Официален вестник на Европейския съюз

               L 86/25

      РЕШЕНИЕ НА СЪВЕТА И НА КОМИСИЯТА

   от 25 февруари 2008 година
   за сключване от името на Европейската общност и на Европейската общност за атомна енергия на Споразумение за сътрудничество в науката и технологиите между Европейската общност и Европейската общност за атомна енергия, от една страна, и Конфедерация Швейцария, от друга страна
   (2008/270/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ И КОМИСИЯТА НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално член 170, във връзка с член 300, параграф 2, първа алинея, първо изречение и член 300, параграф 3 от него,
   като взеха предвид Договора за създаване на Европейската общност за атомна енергия, и по-специално член 101, втора алинея от него,
   като взеха предвид предложението на Комисията,
   като взеха предвид становището на Европейския парламент (1),
   като имат предвид, че:

               (1)

               Комисията е договорила, от името на Общностите, Споразумение за сътрудничество в науката и технологиите между Европейската общност и Европейската общност за атомна енергия, от една страна, и Конфедерация Швейцария, от друга страна („Споразумението“), което предвижда и временното му прилагане.

               (2)

               Споразумението беше подписано от представителите на страните на 25 юни 2007 г. в Люксембург, при условие че ще бъде сключено на по-късна дата.

               (3)

               Споразумението следва да бъде одобрено,

         РЕШИХА:
   Член 1
   Споразумението за сътрудничество в науката и технологиите между Европейската общност и Европейската общност за атомна енергия, от една страна, и Конфедерация Швейцария, от друга страна (2), се одобрява от името на Европейската общност и Европейската общност за атомна енергия.
   Член 2
   Председателят на Съвета, от името на Европейската общност, и Председателят на Комисията, от името на Европейската общност за атомна енергия, извършват нотифицирането, предвидено в член 14 от Споразумението.
   Член 3
   1.   Настоящото споразумение е свързано със седемте споразумения, подписани с Швейцария на 21 юни 1999 г. и сключени с Решение 2002/309/ЕО, Евратом на Съвета и на Комисията по отношение на Споразумението за сътрудничество в науката и технологиите от 4 април 2002 г. относно сключването на седем споразумения с Конфедерация Швейцария (3).
   2.   Споразумението няма да бъде подновено, в случай че посочените в параграф 1 споразумения бъдат прекратени.

      Съставено в Брюксел на 25 февруари 2008 година.

            За Съвета

            Председател

         A. VIZJAK

            За Комисията

            Председател

         José Manuel BARROSO

      (1)  Становище от 23 октомври 2007 г. (все още непубликувано в Официален вестник).

      (2)  ОВ L 189, 20.7.2007 г., стр. 26.

      (3)  ОВ L 114, 30.4.2002 г., стр. 1.


title: Решение 2008/617/ПВР на Съвета от 23 юни 2008 година за подобряване на сътрудничеството между групите за специална намеса на държавите-членки на Европейския съюз в кризисни ситуации

text:
               6.8.2008

               BG

               Официален вестник на Европейския съюз

               L 210/73

      РЕШЕНИЕ 2008/617/ПВР НА СЪВЕТА

   от 23 юни 2008 година
   за подобряване на сътрудничеството между групите за специална намеса на държавите-членки на Европейския съюз в кризисни ситуации
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално членове 30 и 32 и член 34, параграф 2, буква в) от него,
   като взе предвид инициативата на Република Австрия (1),
   като взе предвид становището на Европейския парламент (2),
   като има предвид, че:

               (1)

               Съгласно член 29 от Договора Съюзът има за цел да предоставя на гражданите високо равнище на закрила в рамките на пространство на свобода, сигурност и правосъдие чрез развиването на съвместна дейност между държавите-членки в областта на полицейското и съдебното сътрудничество по наказателноправни въпроси.

               (2)

               В Декларацията си относно солидарността в борбата с тероризма от 25 март 2004 г. държавните и правителствените ръководители на държавите-членки на Европейския съюз заявиха твърдото си намерение да мобилизират всички инструменти, с които разполагат, за подпомагането на държава-членка или присъединяваща се държава, на нейна територия, по молба на нейните политически власти, в случай на терористична атака.

               (3)

               След нападенията от 11 септември 2001 г. групите за специална намеса на всички правоохранителни органи на държавите-членки вече са започнали дейности по сътрудничество под егидата на оперативната група на полицейските началници. От 2001 г. тяхната мрежа, наречена „Атлас“, е провела различни семинари, проучвания, обмен на материали и съвместни учения.

               (4)

               Нито една държава-членка не разполага с всички средства, ресурси и експертни знания за ефективно справяне с всички възможни видове конкретни или широкомащабни кризисни ситуации, които изискват специална намеса. Следователно е жизненоважно всяка държава-членка да може да поиска съдействие от друга държава-членка.

               (5)

               Решение на Съвета 2008/615/ПВР от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (3) („Решението от Прюм“), и по-конкретно член 18 от него, урежда формите на полицейско съдействие между държавите-членки във връзка с масови събирания и подобни големи събития, бедствия и сериозни произшествия. Настоящото решение не обхваща масовите събирания, природните бедствия или сериозните произшествия по смисъла на член 18 от Решението от Прюм, но допълва онези разпоредби на Решението от Прюм, които предвиждат форми на полицейско съдействие между държавите-членки чрез групи за специална намеса в други ситуации, а именно в кризисни ситуации, предизвикани от човешко поведение, които представляват сериозна пряка физическа заплаха за хора, имущество, инфраструктура или институции, по-специално вземане на заложници, отвличания и подобни събития.

               (6)

               Наличието на настоящата правна рамка и на списък на компетентните органи ще позволи на държавите-членки да реагират бързо и да печелят време, ако възникне такава кризисна ситуация. Нещо повече, с оглед увеличаване на способността на държавите-членки да предотвратяват и да отговарят на такива кризисни ситуации и по-специално на терористични актове, е особено важно групите за специална намеса да се срещат редовно и да организират съвместни обучения, за да се възползват взаимно от опита си,

         РЕШИ:
   Член 1
   Предмет
   Настоящото решение установява общите правила и условия, които позволяват на групите за специална намеса на една държава-членка да оказват съдействие и/или да действат на територията на друга държава-членка (наричана по-долу „молеща държава-членка“) в случаите, в които те са били поканени от молещата държава-членка и са се съгласили да направят това с цел справяне с кризисна ситуация. Практическите подробности и разпоредбите за изпълнение, които допълват настоящото решение, се договарят пряко между молещата държава-членка и помолената държава-членка.
   Член 2
   Определения
   За целите на настоящото решение:

               а)

               „група за специална намеса“ означава всяко правоохранително звено на държава-членка, което е специализирано в областта на контрола на кризисни ситуации;

               б)

               „кризисна ситуация“ означава всяка ситуация, при която компетентните органи на държава-членка имат основателни причини да вярват, че е налице престъпление, което представлява сериозна пряка физическа заплаха за хора, имущество, инфраструктура или институции в тази държава-членка, по-специално ситуациите, посочени в член 1, параграф 1 от Рамково решение 2002/475/ПВР на Съвета от 13 юни 2002 г. относно борбата срещу тероризма (4);

               в)

               „компетентен орган“ означава националния орган, който може да отправя молби и да предоставя разрешения за разполагането на групи за специална намеса.

         Член 3
   Съдействие за друга държава-членка
   1.   Посредством молба чрез компетентните органи, в която се посочва характерът на поисканото съдействие, както и оперативната необходимост от такава, държава-членка може да поиска да бъде подпомогната от група за специална намеса на друга държава-членка с оглед преодоляването на кризисна ситуация. Компетентният орган на помолената държава-членка може да приеме или да отхвърли тази молба, или да предложи различен вид съдействие.
   2.   При наличие на споразумение между съответните държави-членки съдействието може да се изразява в предоставяне на молещата държава-членка на оборудване и/или на експертни знания, и/или на извършване на действия на територията на тази държава-членка, като при необходимост се използват оръжия.
   3.   В случай на действия на територията на молещата държава-членка служителите на подпомагащата група за специална намеса са оправомощени да действат в качеството си на подпомагащи на територията на молещата държава-членка и да предприемат всички необходими мерки, за да предоставят поисканото съдействие, доколкото те:

               а)

               действат с разрешението, под контрола и ръководството на молещата държава-членка и в съответствие с правото на молещата държава-членка; и

               б)

               действат в границите на правомощията, с които разполагат по националното си законодателство.

         Член 4
   Гражданска и наказателна отговорност
   Когато служители на една държава-членка действат в друга държава-членка и/или оборудването им се използва съгласно настоящото решение, се прилагат разпоредбите относно гражданската и наказателната отговорност, изложени в член 21, параграфи 4 и 5 и член 22 от Решението от Прюм.
   Член 5
   Срещи и съвместно обучение
   Участващите държавите-членки следят техните групи за специална намеса да провеждат срещи и да организират съвместни обучения и учения, при необходимост, с цел обмяна на опит, експертни знания и обща, практическа и техническа информация относно справянето с кризисна ситуация. Тези срещи, обучения и учения могат да бъдат финансирани по линия на възможностите, предлагани от финансовите програми на Съюза за получаване на безвъзмездни средства от бюджета на Европейския съюз. В този контекст държавата-членка, която осигурява председателството на Съюза, се стреми да осигури провеждането на такива срещи, обучения и учения.
   Член 6
   Разходи
   Молещата държава-членка поема оперативните разходи, направени от групите за специална намеса на помолената държава-членка във връзка с прилагането на член 3, включително разходите за транспорт и настаняване, освен ако между съответните държави-членки е договорено друго.
   Член 7
   Отношение с други инструменти
   1.   Без да се засягат задълженията им по други актове, приети съгласно дял VI от Договора, и по-специално Решението от Прюм:

               а)

               държавите-членки могат да продължат да прилагат двустранни или многостранни споразумения или договорености за трансгранично сътрудничество, които са в сила към 23 юни 2008 г., доколкото подобни споразумения или договорености не са несъвместими с целите на настоящото решение;

               б)

               държавите-членки могат да сключват или въвеждат в сила двустранни или многостранни споразумения или договорености за трансгранично сътрудничество след 23 декември 2008 г., доколкото подобни споразумения или договорености предвиждат доразвиване или разгръщане на целите на настоящото решение.

         2.   Споразуменията и договореностите, посочени в параграф 1, не може да засягат взаимоотношенията с държави-членки, които не са страни по тях.
   3.   Държавите-членки информират Съвета и Комисията за споразуменията или договореностите, посочени в параграф 1.
   Член 8
   Заключителни разпоредби
   Генералният секретариат на Съвета съставя и актуализира списъка с компетентни органи на държавите-членки, които могат да отправят молби и да предоставят разрешенията за оказване на съдействие, посочени в член 3.
   Генералният секретариат на Съвета информира органите, посочени в параграф 1, за всички промени в списъка, създаден съгласно настоящия член.
   Член 9
   Влизане в сила
   Настоящото решение влиза в сила на 23 декември 2008 г.

      Съставено в Люксембург на 23 юни 2008 година.

            За Съвета

            Председател

         I. JARC

      (1)  ОВ C 321, 29.12.2006 г., стр. 45.

      (2)  Становище от 31 януари 2008 г. (все още непубликувано в Официален вестник).

      (3)  Вж. страница 1 от настоящия брой на Официален вестник.

      (4)  ОВ L 164, 22.6.2002 г., стр. 3.


title: 2011/355/ЕС: Решение на Съвета от 9 юни 2011 година относно започването на автоматизиран обмен на дактилоскопични данни във Франция

text:
               21.6.2011

               BG

               Официален вестник на Европейския съюз

               L 161/23

         РЕШЕНИЕ НА СЪВЕТА
   от 9 юни 2011 година
   относно започването на автоматизиран обмен на дактилоскопични данни във Франция
   (2011/355/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2008/615/ПВР на Съвета от 23 юни 2008 г. относно засилването на трансграничното сътрудничество, по-специално в борбата срещу тероризма и трансграничната престъпност (1), и по-специално член 25 от него,
   като взе предвид Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР, по-специално в борбата срещу тероризма и трансграничната престъпност (2), и по-специално член 20 от него и глава 4 от приложението към него,
   като има предвид, че:

               (1)

               Съгласно Протокола относно преходните разпоредби, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия, правните последици от актовете на институциите, органите, службите и агенциите на Съюза, приети преди влизането в сила на Договора от Лисабон, се запазват дотогава, докато тези актове не бъдат отменени, обявени за нищожни или изменени в изпълнение на Договорите.

               (2)

               От това следва, че член 25 от Решение 2008/615/ПВР е приложим и Съветът трябва да реши с единодушие дали държавите-членки са въвели разпоредбите на глава 6 от посоченото решение.

               (3)

               Член 20 от Решение 2008/616/ПВР предвижда, че решенията, посочени в член 25, параграф 2 от Решение 2008/615/ПВР, се вземат въз основа на доклад за оценка, който се изготвя на основата на въпросник. По отношение на автоматизирания обмен на данни в съответствие с глава 2 от Решение 2008/615/ПВР докладът за оценка трябва да се основава на посещение за оценка и на пилотно изпитване.

               (4)

               Съгласно глава 4, точка 1.1 от приложението към Решение 2008/616/ПВР въпросникът, съставен от компетентната работна група на Съвета, се отнася за всеки автоматизиран обмен на данни и трябва да бъде попълнен от държавата-членка веднага щом тя счете, че е изпълнила необходимите условия за обмен на данни в съответната категория данни.

               (5)

               Франция е попълнила въпросника относно защитата на данни, както и въпросника относно обмена на дактилоскопични данни.

               (6)

               Франция е осъществила успешно пилотно изпитване с Испания, Германия и Люксембург.

               (7)

               Проведено е посещение за оценка във Франция, като екипът за оценка от Испания/Германия/Люксембург е изготвил доклад за посещението и го е предал на компетентната работна група на Съвета.

               (8)

               На Съвета е представен доклад за цялостна оценка, в който са обобщени резултатите от въпросника, от посещението за оценка и от пилотното изпитване на обмена на дактилоскопични данни,

         ПРИЕ НАСТОЯЩОТО РЕШЕНИЕ:
   Член 1
   За целите на автоматизираното търсене на дактилоскопични данни Франция е приложила изцяло общите разпоредби за защита на данните, съдържащи се в глава 6 от Решение 2008/615/ПВР, и има право да получава и предоставя лични данни съгласно член 9 от посоченото решение считано от датата на влизане в сила на настоящото решение.
   Член 2
   Настоящото решение влиза в сила в деня на приемането му.

      Съставено в Люксембург на 9 юни 2011 година.

            За Съвета

            Председател

         PINTÉR S.

      (1)  ОВ L 210, 6.8.2008 г., стр. 1.

      (2)  ОВ L 210, 6.8.2008 г., стр. 12.


title: 2013/744/ЕС: Решение на Съвета от 9 декември 2013 година за подписване, от името на Европейския съюз, на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, по отношение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество

text:
               12.12.2013

               BG

               Официален вестник на Европейския съюз

               L 333/73

         РЕШЕНИЕ НА СЪВЕТА
   от 9 декември 2013 година
   за подписване, от името на Европейския съюз, на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, по отношение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество
   (2013/744/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 82, параграф 1, член 83 и член 87, параграф 2, във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               На 22 октомври 1999 г. Съветът упълномощи Комисията да проведе преговори в рамките на Световната здравна организация (СЗО) по Рамкова конвенция за контрол на тютюна (РККТ) и протоколи към нея. Това пълномощие беше изменено от Съвета на 21 април 2001 г., а във връзка с Протокола за премахване на незаконната търговия с тютюневи изделия (наричан по-долу „Протоколът“) — на 20 декември 2007 г. Преговорите бяха водени от Комисията в рамките на условията на указанията за водене на преговори, приети от Съвета, и бяха успешно приключени с приемането на протокола на петата Конференция на страните по Рамковата конвенция на СЗО за контрол на тютюна на 12 ноември 2012 г. в Сеул, Република Корея.

               (2)

               Сключването на РККТ беше одобрено от името на Общността с Решение 2004/513/ЕО на Съвета (1), което е условие, за да стане Съюзът страна по протокола.

               (3)

               Протоколът представлява значителен принос към международните усилия за премахване на всички форми на незаконна търговия с тютюневи изделия, което е основен елемент на контрола на тютюна.

               (4)

               В протокола са предвидени задължения за договарящите страни, свързани със съдебното сътрудничество по наказателноправни въпроси, определението за престъпления и полицейското сътрудничество. Следователно тези разпоредби попадат в обхвата на част трета, дял V от Договора за функционирането на Европейския съюз.

               (5)

               Тъй като протоколът се отнася до въпроси, които попадат в областите на компетентност на Съюза, той следва да бъде подписан от името на Съюза при условие за сключването му на по-късна дата.

               (6)

               С подписването на протокола Съюзът не упражнява споделена компетентност, следователно държавите членки запазват своята компетентност в областите, включени в обхвата на протокола, които не засягат общите правила или не изменят обхвата на тези правила.

               (7)

               В съответствие с членове 1 и 2 от Протокол (№ 21) относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и към Договора за функционирането на Европейския съюз, и без да се засяга член 4 от същия протокол, тези държави членки не участват в приемането на настоящото решение и не са обвързани от него, нито от неговото прилагане.

               (8)

               В съответствие с членове 1 и 2 от Протокол (№ 22) относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.

               (9)

               Паралелно с настоящото решение ще бъде прието отделно решение (2), свързано с подписването от името на Съюза на протокола, с изключение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването на Протокола за премахване на незаконната търговия с тютюневи изделия към Рамковата конвенция на СЗО за контрол на тютюна по отношение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество, при условие за сключването на посочения протокол (3).
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) протокола от името на Съюза по отношение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 9 декември 2013 година.

            За Съвета

            Председател

         A. PABEDINSKIENĖ

      (1)  Решение 2004/513/ЕО на Съвета от 2 юни 2004 г. относно сключването на Рамковата конвенция на Световната здравна организация (СЗО) за контрол на тютюна (ОВ L 213, 15.6.2004 г., стр. 8).

      (2)  Решение 2013/745/ЕС на Съвета от 9 декември 2013 г. за подписване, от името на Европейския съюз, на Протокола за премахване на незаконната търговия с тютюневи изделия към Рамковата конвенция на Световната здравна организация за контрол на тютюна, с изключение на неговите разпоредби за задълженията, свързани със съдебното сътрудничество по наказателноправни въпроси, определението за престъпления и полицейското сътрудничество (вж. стр. 75 от настоящия брой на Официален вестник).

      (3)  Текстът на протокола ще бъде публикуван заедно с решението за сключването му.


title: Решение (ЕС) 2015/190 на Съвета от 5 февруари 2015 година за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.

text:
               7.2.2015

               BG

               Официален вестник на Европейския съюз

               L 31/25

         РЕШЕНИЕ (ЕС) 2015/190 НА СЪВЕТА
   от 5 февруари 2015 година
   за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г.
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 300, параграф 3 и член 305 от него,
   като взе предвид Решение 2014/930/ЕС на Съвета от 16 декември 2014 г. за определяне на състава на Комитета на регионите (1),
   като взе предвид предложенията, направени от всяка държава членка,
   като има предвид, че:

               (1)

               Член 300, параграф 3 от Договора изисква членовете и заместник-членовете на Комитета на регионите да са представители на регионалните и местните власти и освен това или да са на изборна длъжност в рамките на дадена регионална или местна власт, или да носят политическа отговорност пред изборен орган.

               (2)

               Член 305 от Договора предвижда членовете на Комитета на регионите и равен брой заместници да се назначават от Съвета за срок от пет години в съответствие с предложенията, направени от всяка държава членка.

               (3)

               Мандатът на членовете и заместник-членовете на Комитета на регионите изтече на 25 януари 2015 г., поради което е необходимо да бъдат назначени нови членове и заместник-членове.

               (4)

               На 26 януари 2015 г. Съветът прие Решение (ЕС) 2015/116 (2) за назначаване на членовете и заместник-членовете, предложени от правителствата на Белгия, България, Чешката република, Дания, Естония, Ирландия, Гърция, Испания, Франция, Хърватия, Италия, Кипър, Латвия, Литва, Люксембург, Унгария, Малта, Нидерландия, Австрия, Португалия, Румъния, Словения, Словакия, Финландия и Швеция, на 23 членове и 23 заместник-членове, предложени от правителството на Германия, и на 18 членове и 16 заместник-членове, предложени от правителството на Полша, за периода от 26 януари 2015 г. до 25 януари 2020 г. В Решение (ЕС) 2015/116 не беше възможно да бъдат включени членовете и заместник-членовете, чиито кандидатури не бяха съобщени на Съвета до 22 януари 2015 г.

               (5)

               Списъкът на членовете и заместник-членовете, предложени от правителството на Обединеното кралство, както и кандидатурите на един член и един заместник-член, предложени от правителството на Германия, бяха представени на Съвета на 2 февруари 2015 г. и на 3 февруари 2015 г. Тези членове и заместник-членове следва да бъдат назначени за същия период — от 26 януари 2015 г. до 25 януари 2020 г., както членовете и заместник-членовете, назначени с Решение (ЕС) 2015/116. Ето защо настоящото решение следва да се прилага с обратно действие от 26 януари 2015 г. На по-късен етап ще бъде прието трето решение за назначаване на останалите членове и заместник-членове на Комитета на регионите за периода от 26 януари 2015 г. до 25 януари 2020 г.,

         ПРИЕ НАСТОЯЩОТО РЕШЕНИЕ:
   Член 1
   В Комитета на регионите се назначават за периода от 26 януари 2015 г. до 25 януари 2020 г.:

               —

               за членове — лицата, включени в списъка за съответната държава членка в приложение I,

               —

               за заместник-членове — лицата, включени в списъка за съответната държава членка в приложение II.

         Член 2
   Настоящото решение влиза в сила в деня на приемането му.
   То поражда действие от 26 януари 2015 г.

      Съставено в Брюксел на 5 февруари 2015 година.

            За Съвета

            Председател

         E. RINKĒVIČS

      (1)  ОВ L 365, 19.12.2014 г., стр. 143.

      (2)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      ПРИЛОЖЕНИЕ I

         ПРИЛОЖЕНИЕ I — ANEXO I — PŘÍLOHA I — BILAG I — ANHANG I — I LISA — ΠΑΡΑΡΤΗΜΑ Ι — ANNEX I — ANNEXE I — PRILOG I — ALLEGATO I — I PIELIKUMS — I PRIEDAS — I. MELLÉKLET — ANNESS I — BIJLAGE I — ZAŁĄCZNIK I — ANEXO I — ANEXA I — PRÍLOHA I — PRILOGA I — LIITE I — BILAGA I

         Членове/Miembros/Členové/Medlemmer/Mitglieder/Liikmed/Μέλη/Members/Membres/Članovi/Membri/Locekļi/Nariai/Tagok/Membri/Leden/Członkowie/Membros/Membri/Členovia/Člani/Jäsenet/Ledamöter

      DEUTSCHLAND
      Frau Marion WALSMANN
      Mitglied des Thüringer Landtags
      UNITED KINGDOM

                  Cllr Stephen ALAMBRITIS
                  Leader of London Borough of Merton

                  Mr Michael ANTONIW
                  Assembly Member for Pontypridd

                  Cllr Sir Albert BORE
                  Member of Birmingham City Council

                  Cllr Robert Charles BRIGHT
                  Leader of Newport City Council

                  Cllr Anthony Gerard BUCHANAN
                  Councillor East Renfrewshire Council

                  Cllr Joseph COONEY
                  Leader of Pendle Council

                  Cllr Andrew Varah COOPER
                  Member of Kirklees Council

                  Cllr Trevor CUMMINGS
                  Member of Ards Borough Council

                  Jeremy Roger EVANS
                  Assembly Member Greater London Authority

                  Ms Megan FEARON
                  Member of the Northern Ireland Assembly

                  Ms Patricia Josephine FERGUSON
                  Constituency member for Glasgow Maryhill & Springburn

                  Cllr Robert Ian Neilson GORDON
                  Member of Hertfordshire Council

                  Cllr Judith HUGHES
                  Member of Kirklees Council

                  Cllr Gordon Charles KEYMER
                  Leader of Tandridge District Council

                  Cllr Margaret Ann LISHMAN
                  Member of Burnley Council

                  Cllr Cormack MCCHORD
                  Councillor for Stirling

                  Mr William Stewart MAXWELL
                  MSP for West of Scotland

                  Cllr Kevin PEEL
                  Member of Manchester City Council

                  Cllr Dorothy SHARPE
                  Member of East Riding of Yorkshire Council

                  Cllr Jill SHORTLAND
                  Member of Somerset Council

                  Cllr Harvey SIGGS
                  Member of Mendip Council

                  Cllr Judith Anne WALLACE
                  Member of North Tyneside Council

                  Cllr Paul WATSON
                  Leader, Sunderland Council

                  Cllr Emily WESTLEY
                  Member of Hastings Council

      ПРИЛОЖЕНИЕ II

         ПРИЛОЖЕНИЕ II — ANEXO II — PŘÍLOHA II — BILAG II — ANHANG II — II LISA — ΠΑΡΑΡΤΗΜΑ IΙ — ANNEX II — ANNEXE II — PRILOG II — ALLEGATO II — II PIELIKUMS — II PRIEDAS — II. MELLÉKLET — ANNESS II — BIJLAGE II — ZAŁĄCZNIK II — ANEXO II — ANEXA II — PRÍLOHA II — PRILOGA II — LIITE II — BILAGA II

         Заместник-членове/Suplentes/Náhradníci/Suppleanter/Stellvertreter/Asendusliikmed/Αναπληρωτές/Alternate members/Suppléants/Zamjenici članova/Supplenti/Aizstājēji/Pakaitiniai nariai/Póttagok/Membri Supplenti/Plaatsvervangers/Zastępcy członków/Suplentes/Supleanți/Náhradníci/Nadomestni člani/Varajäsenet/ Suppleanter

      DEUTSCHLAND
      Frau Dorothea MARX
      Mitglied des Thüringer Landtags
      UNITED KINGDOM

                  Cllr Sanchia ALASIA
                  Member of London Borough of Barking & Dagenham

                  Jennette ARNOLD
                  Assembly Member Greater London Authority

                  Cllr Shurma BATSON
                  Member of Stevenage Council

                  Cllr Zahid Mehmood CHAUHAN
                  Member of Oldham Council

                  Cllr John Paul FINDLOW
                  Member of Cheshire East Council

                  Cllr Gillian FORD
                  Member of London Borough of Havering

                  Cllr Barbara GRANT
                  East Renfrewshire Council

                  Cllr Suzanne Ellen GROCOTT
                  Member of London Borough of Merton

                  Cllr Arnold HATCH
                  Member of Craigavon Borough Council

                  Cllr Doreen HUDDART
                  Member of Newcastle City Council

                  Cllr Ronald Arvon HUGHES
                  Member of Conwy County Borough Council

                  Mr James Robert HUME
                  Regional List member for South of Scotland

                  Cllr Imran HUSSAIN
                  Member of Bradford Council

                  Cllr Geoffrey KNIGHT
                  Member of Lancaster Council

                  Sir James Angus Rhoderick MCGRIGOR
                  Regional List Member for the Highlands and Islands

                  Mr Fearghal MCKINNEY
                  Member of the Northern Ireland Assembly

                  Cllr Robert John PRICE
                  Leader of Oxford Council

                  Cllr Gary ROBINSON
                  Leader Shetland Islands Council

                  Cllr Linda ROBINSON
                  Member of Wychavon Council

                  Cllr Sarah Elizabeth RUSSELL
                  Member of Derby Council

                  Cllr David SHAKESPEARE
                  Member of Wycombe Council

                  Rhodri Glyn THOMAS
                  Assembly Member for Carmarthen East and Dinefwr

                  Cllr Kay TWITCHEN
                  Member of Essex County Council

                  Cllr Martin John Beresford VEAL
                  Chairman, Bath & North East Somerset Council


title: 2008/171/ОВППС: Решение EUSEC/1/2008 на Комитета по политика и сигурност от 12 февруари 2008 година за назначаване на ръководител на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго)

text:
               29.2.2008

               BG

               Официален вестник на Европейския съюз

               L 56/63

      РЕШЕНИЕ EUSEC/1/2008 НА КОМИТЕТА ПО ПОЛИТИКА И СИГУРНОСТ

   от 12 февруари 2008 година
   за назначаване на ръководител на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (EUSEC ДР Конго)
   (2008/171/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 25, параграф 3 от него,
   като взе предвид Съвместно действие 2007/406/ОВППС на Съвета от 12 юни 2007 г. относно мисията на Европейския съюз за предоставяне на консултации и подпомагане на реформата в сектора за сигурност в Демократична република Конго (ДРК) (EUSEC ДР Конго) (1), и по-специално член 8 от него,
   като има предвид, че:

               (1)

               Съгласно член 8 от Съвместно действие 2007/406/ОВППС Съветът упълномощи Комитета за политика и сигурност (КПС) да взема последващи решения относно назначаването на ръководител на мисията.

               (2)

               Съгласно член 5 от Съвместно действие 2007/406/ОВППС за ръководител на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго беше назначен Pierre Michel JOANA.

               (3)

               На 19 декември 2007 г. Pierre Michel JOANA подаде оставка като ръководител на мисията.

               (4)

               Генералният секретар/върховен представител предложи за ръководител на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго да бъде назначен Michel SIDO,

         РЕШИ:
   Член 1
   Michel SIDO се назначава за ръководител на мисията на Европейския съюз за предоставяне на консултации и подпомагане на реформата в сектора за сигурност в Демократична република Конго.
   Член 2
   Настоящото решение влиза в сила на 1 март 2008 година.

      Съставено в Брюксел на 12 февруари 2008 година.

            За Комитета по политика и сигурност

            Председател

         M. IPAVIC

      (1)  ОВ L 151, 13.6.2007 г., стр. 52.


title: Решение (ЕС) 2016/2234 на Съвета от 21 ноември 2016 година за подписване, от името на Съюза, на Споразумение за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея слуги в областта на компетентност на ASECNA, в полза на гражданското въздухоплаване

text:
               13.12.2016

               BG

               Официален вестник на Европейския съюз

               L 337/1

         РЕШЕНИЕ (ЕС) 2016/2234 НА СЪВЕТА
   от 21 ноември 2016 година
   за подписване, от името на Съюза, на Споразумение за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея слуги в областта на компетентност на ASECNA, в полза на гражданското въздухоплаване
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 172, във връзка с член 218, параграф 5,
   като взе предвид предложението на Европейската комисия,
   като има предвид, че:

               (1)

               На 25 септември 2014 г. Съветът упълномощи Комисията да договори, от името на Съюза, международно споразумение с Агенцията за сигурност на въздухоплаването в Африка и Мадагаскар за определяне на условията за предоставяне на спътникови услуги за повишаване на точността (SBAS) в Африка въз основа на европейската програма за спътникова навигация EGNOS.

               (2)

               В резултат на преговорите на 12 май 2016 г. беше парафирано Споразумението за сътрудничество между Европейския съюз и Агенцията за сигурност на въздухоплаването в Африка и Мадагаскар (ASECNA) относно развитието на спътниковата навигация и за предоставяне на свързаните с нея услуги в областта на компетентност на ASECNA, в полза на гражданското въздухоплаване („Споразумението“).

               (3)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза на Споразумението за сътрудничество между Европейския съюзи Агенцията за сигурност на въздухоплаването в Африка и Мадагаскар (ASECNA)относно развитието на спътниковата навигация и за предоставяне на свързаните с нея услуги в областта на компетентност на ASECNA, в полза на гражданското въздухоплаване.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) Споразумението от името на Съюза при условие на сключването му.
   Член 3
   Настоящото решение влиза в сила в деня на приемането му.

      Съставено в Брюксел на 21 ноември 2016 година.

            За Съвета

            Председател

         P. PLAVČAN


title: Решение (ЕС) 2016/1591 на Европейския парламент от 28 април 2016 година относно освобождаването от отговорност във връзка с изпълнението на бюджета на Съвместното предприятие за изпълнение на втората инициатива за иновативни лекарства (бившето Съвместно предприятие за изпълнение на Съвместната технологична инициатива за иновативни лекарства) за финансовата 2014 година

text:
               14.9.2016

               BG

               Официален вестник на Европейския съюз

               L 246/411

         РЕШЕНИЕ (ЕС) 2016/1591 НА ЕВРОПЕЙСКИЯ ПАРЛАМЕНТ
   от 28 април 2016 година
   относно освобождаването от отговорност във връзка с изпълнението на бюджета на Съвместното предприятие за изпълнение на втората инициатива за иновативни лекарства (бившето Съвместно предприятие за изпълнение на Съвместната технологична инициатива за иновативни лекарства) за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Съвместното предприятие за изпълнение на втората инициатива за иновативни лекарства (бившето Съвместно предприятие за изпълнение на Съвместната технологична инициатива за иновативни лекарства) за финансовата 2014 година,

               —

               като взе предвид доклада на Сметната палата относно годишните отчети на съвместното предприятие за изпълнението на Съвместната технологична инициатива за иновативни лекарства за финансовата 2014 година, придружен от отговорите на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на съвместното предприятие във връзка с изпълнението на бюджета за финансовата 2014 година (05587/2016 – C8-0056/2016),

               —

               като взе предвид член 319 от Договора за функционирането на ЕС,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 на Съвета (3), и по-специално член 209 от него,

               —

               като взе предвид Регламент (ЕО) № 73/2008 на Съвета от 20 декември 2007 г. за създаване на съвместно предприятие за изпълнение на Съвместната технологична инициатива за иновативни лекарства (4),

               —

               като взе предвид Регламент (ЕС) № 557/2014 на Съвета от 6 май 2014 г. за създаване на съвместното предприятие за изпълнение на втората инициатива за иновативни лекарства (5), и по-специално член 1, параграф 2 и член 12 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

               —

               като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (7),

               —

               като взе предвид член 94 и приложение V към своя правилник,

               —

               като взе предвид доклада на комисията по бюджетен контрол (A8-0081/2016),

               1.

               Освобождава от отговорност изпълнителния директор на Съвместното предприятие за изпълнение на втората инициатива за иновативни лекарства (бившето съвместно предприятие за изпълнение на Съвместната технологична инициатива за иновативни лекарства) във връзка с изпълнението на бюджета на съвместното предприятие за финансовата 2014 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на изпълнителния директор на съвместното предприятие за изпълнение на втората инициатива за иновативни лекарства (бившето Съвместно предприятие за изпълнение на Съвместната технологична инициатива за иновативни лекарства), на Съвета, Комисията и Сметната палата и да осигури публикуването им в Официален вестник на Европейския съюз (серия L).

            Председател

         Martin SCHULZ

            Генерален секретар.

         Klaus WELLE

      (1)  ОВ C 422, 17.12.2015 г., стр. 61.

      (2)  ОВ C 422, 17.12.2015 г., стр. 62.

      (3)  ОВ L 298, 26.10.2012 г., стр. 1.

      (4)  ОВ L 30, 4.2.2008 г., стр. 38.

      (5)  ОВ L 169, 7.6.2014 г., стр. 54.

      (6)  ОВ L 357, 31.12.2002 г., стр. 72.

      (7)  ОВ L 38, 7.2.2014 г., стр. 2.